Да таго ж некалькі гадзін наш цудоўны ансамбль “Славяначка” разаграваў публіку вясёлымі песнямі. А між іншым апоўдні ля галоўнага ўваходу ў новы тэатр сабраліся ганаровыя госці: прыехалі ўсе старшыні райвыканкама, пры якіх пачыналі, працягвалі і закончылі будаўніцтва, Народны мастак Беларусі Іван Міско, дэпутат Палаты прадстаўнікоў Нацыянальнага сходу Рэспублікі Беларусь Ала Сопікава, начальнік галоўнага ўпраўлення ідэалагічнай работы, культуры і па справах моладзі аблвыканкама Павел Скрабко, многія другія, сотні слонімцаў. Перад тым як сказаў слова з нагоды адкрыцця тэатра старшыня райвыканкама Алег Таргонскі, адбылося тэатралізаванае прадстаўленне юных талентаў. Дырэктар МПМК-164 Мікалай Таўлуй (арганізацыя будавала тэатр) уручыў дырэктару тэатра Мікалаю Лішыку сімвалічны ключ. Алег Таргонскі і Павел Скрабко перарэзалі чырвоную стужку. Ганаровыя госці першымі ўвайшлі ў двор тэатра, дзе іх вітаў “сам” Міхал Агінскі. Сотні слонімцаў і гасцей запоўнілі тэатр, агледзелі яго шыкоўную аздобу. А праз гадзіну быў першы спектакль на новай сцэне. У зале — аншлаг, праўда, гледачы былі толькі па запрашальных білетах.